ঢাকা, ১৩ জুলাই (শীর্ষ নিউজ ডেস্ক): আফগান প্রেসিডেন্ট হামিদ কারজাইয়ের ভাই আহমদ ওয়ালি কারজাইকে আজ বুধবার কান্দাহারে নিজ গ্রামে দাফন করা হয়েছে। প্রেসিডেন্ট কারজাই শোক মিছিলে নেতৃত্ব দেন। কবর দেয়ার আগে তিনি ভাইয়ের কপালে চুমো খান এবং কেঁদে ফেলেন। ওয়ালি কারজাইয়ের দাফন শেষ হওয়ার পরপরই ওই এলাকায় দুটি বিস্ফোরণ ঘটে। একটি বিস্ফোরণে হেলমান্দ প্রদেশের গভর্নর গোলাব মেঙ্গলের দুজন সফরসঙ্গী আহত হয়েছে। আজ বুধবার আল-জাজিরার খবরে এ কথা বলা হয়।  কবর  দেয়ার আগে আহমদ ওয়ালি কারজাইয়ের লাশ কান্দাহারে প্রাদেশিক গভর্নরের কম্পাউন্ডে রাখা হয়। তার লাশের প্রতি শেষ শ্রদ্ধা জানাতে সকাল থেকে গভর্নরের কম্পাউন্ডে হাজার হাজার শোকার্ত মানুষ ছুটে আসে। নিরাপত্তা বাহিনী কম্পাউন্ডের চারদিক ঘিরে রাখে এবং মাথার ওপর হেলিকপ্টার চক্কর দেয়। ভাই নিহত হওয়ার খবর পেয়ে প্রেসিডেন্ট কারজাই রাজধানী কাবুল থেকে কান্দাহারে ছুটে আসেন। তার সঙ্গে অন্যদের মধ্যে ছিলেন নানগারহার প্রদেশের গভর্নর গুল আগা শারজাই। গুল আগাকে নিহত আহমদ ওয়ালি কারজাইয়ের উত্তরাধিকারী বলে ধারণা করা হচ্ছে।  ওয়ালি কারজাইকে  কান্দাহার থেকে ২০ কিলোমিটার দূরে কারজ নামে একটি গ্রামে দাফন করা হয়েছে। দাফন অনুষ্ঠানে প্রেসিডেন্ট কারজাইয়ের চৌকস নিরাপত্তা বাহিনী মোতায়েন করা হয়। গতকাল মঙ্গলবার দেহরক্ষীর গুলিতে আহমদ ওয়ালি কারজাই নিহত হন।  (শীর্ষ নিউজ ডটকম/এসএইচকে/সস/১৪.৫৮ঘ.)